47. schôdza NR SR - 1.deň - B. popoludní
Dátum: 2015-02-18
Poslanec: Novotný, Viliam (-)
Druh vystúpenia: Vystúpenie v rozprave

161. Ďakujem pekne za slovo. Vážená pani podpredsedníčka Národnej rady, vážený pán navrhovateľ, vážený pán spravodajca, dámy a páni, dnes tu rokujeme o návrhu skupiny poslancov Národnej rady na vyslovenie nedôvery členovi vlády Slovenskej republiky Pavlovi Pavlisovi, ktorý je poverený riadením ministerstva hospodárstva Slovenskej republiky. Tento návrh na vyslovenie nedôvery ministrovi hospodárstva má dve príčiny, alebo keď chcete, týka sa dvoch káuz. Dvoch závažných káuz, ak dovolíte, budem o nich hovoriť len v súvislosti s konfliktom záujmov. Prvou kauzou je konflikt záujmov, v ktorom aj podľa môjho názoru ako spolunavrhovateľa bol súčasný minister Pavol Pavlis v kauze Port Service, a. s., Fond národného majetku môže prísť o 60 mil. eur, ak nakoniec súdy na Slovensku rozhodnú tak, že vznikla škoda spoločnosti Port Service, a. s., pri spomínanej privatizácii. Druhá kauza, pre ktorú dnes odvolávame ministra hospodárstva Pavla Pavlisa, je kauza investičnej pomoci vo výške 58 mil. eur pre Duslo, a. s., Šaľa. A aby som bol presný, nie preto ho odvolávame, že takáto investičná pomoc bola realizovaná alebo sa realizuje, ale preto, lebo v tejto kauze je súčasný minister hospodárstva pán Pavol Pavlis v konflikte záujmov. Čo sa týka prvej kauzy, o ktorej som hovoril a o ktorej je tento návrh na vyslovenie nedôvery, kauza týkajúca sa konfliktu záujmov pri Port Service, a. s., navrhovatelia, medzi ktorých patrím aj ja, namietajú, že v tejto kauze Port Service, a. s., došlo k porušeniu ústavného zákona č. 357/2004 Z. z. o ochrane verejného záujmu pri výkone funkcie verejného funkcionára, a to presne článku 7, ktorý hovorí, že verejný funkcionár je povinný vždy do 31. marca podať písomné oznámenie za predchádzajúci kalendárny rok, v ktorom okrem iného uvedie aj existujúce majetkové práva presahujúce 35-násobok minimálnej mzdy. Pán Pavol Pavlis je verejným funkcionárom od roku 2006 až podnes. Napriek tomu pôžičku vo výške 600-tisíc korún, ktorú mal dať spoločnosti Port Service, a. s., a ktorá presahovala stanovenú hranicu 35-násobku minimálnej mzdy, verejný funkcionár Pavol Pavlis ako majetkové právo vo svojich oznámeniach v zmysle ústavného zákona nikdy neuviedol. Toto je napísané v návrhu na vyslovenie nedôvery, ale ak dovolíte, ja sa teraz v tejto časti svojho vystúpenia ako bývalý predseda výboru pre nezlučiteľnosť funkcií budem venovať iba druhej kauze, konfliktu záujmov vo veci investičnej pomoci 58 mil. eur pre Duslo, a. s., Šaľa. Ak dovolíte, prečítam vám dva listy. Ten prvý list som ako v tom čase predseda Výboru Národnej rady Slovenskej republiky pre nezlučiteľnosť funkcií 16. júla 2014 poslal ministrovi Pavlovi Pavlisovi. Písal som mu v ňom, že: "Z medializovaných informácií som sa dozvedel, že spoločnosť Duslo Šaľa, a. s., ktorá patrí do skupiny Agrofert, a. s., Praha podnikateľa Andreja Babiša, súčasného ministra financií Českej republiky, má dostať od Slovenskej republiky daňovú úľavu. Od 1. mája 2014 nadobudla účinnosť novela zákona č. 561/2007 Z. z. o investičnej pomoci a o zmene a doplnení niektorých zákonov, podľa ktorej predmetnú daňovú úľavu nemusí schvaľovať vláda Slovenskej republiky na svojom rokovaní, ale stačí podpis ministra hospodárstva Slovenskej republiky a následné schválenie zo strany Európskej komisie. Spoločnosť Duslo Šaľa, a. s., by tak údajne mohla získať najväčšiu možnú daňovú úľavu vo výške 58 mil. eur." V liste som ďalej písal: "Zároveň som sa z médií dozvedel, že predtým, ako ste nastúpili do verejnej funkcie, ste do roku 2006 s pánom Andrejom Babišom podnikali. Obchodná spoločnosť Port Service Bratislava, s. r. o., v ktorej ste pôsobili, obchodovala s Agrofertom, a. s., aj s Duslom Šaľa, a. s. Súčasne ste k celej veci pre médiá uviedli" - citujem, čo povedal pán minister Pavlis 9. júla 2014 - "Ja som nikdy netajil, že s pánom Babišom poznám, máme určité aktivity, ale pán Babiš je minoritný spoločník alebo akcionár v niektorých spoločnostiach a takisto v spoločnosti Port Service, ja to absolútne netajím". V liste som mu ďalej napísal: "Vážený pán minister, dovoľujem si vás upozorniť, že v prípade vášho schválenia investičnej pomoci pre spoločnosť Duslo Šaľa, a. s., by mohlo dôjsť k podozreniu z porušenia čl. 4 ods. 2 písm. a) ústavného zákona č. 357/2004 Z. z. v znení ústavného zákona č. 545/2005 Z. z., podľa ktorého verejný funkcionár nesmie využívať svoju funkciu, právomoci z nej vyplývajúce a informácie nadobudnuté pri jej výkone alebo v súvislosti s jej výkonom na získanie výhod vo svoj prospech, v prospech jemu blízkych osôb ani iných fyzických osôb, alebo právnických osôb. To sa nevzťahuje na činnosť alebo úlohu, ktorá vyplýva verejnému funkcionárovi z výkonu jeho funkcie. V tejto súvislosti a v nadväznosti na vaše prehlásenie v Oznámení funkcií, zamestnaní, činností a majetkových pomerov verejných funkcionárov podanom pri ujatí sa výkonu verejnej funkcie si vás dovoľujem požiadať podľa čl. 7 ods. 6 ústavného zákona o vysvetlenie vášho vzťahu k pánovi Andrejovi Babišovi, ministrovi financií Českej republiky, a k spoločnostiam zo skupiny Agrofert, a. s., Praha za účelom vylúčenia možného konfliktu záujmov." Tento list som poslal pánovi ministrovi Pavlisovi 16. júla 2014 a 25. júla 2014 som od neho obdržal odpoveď, v ktorej sa píše: "Na základe vášho listu zo 16. júla 2014, ktorým ma žiadate o vysvetlenie môjho vzťahu k podpredsedovi vlády a ministrovi financií Českej republiky pánovi Andrejovi Babišovi a ku spoločnostiam zo skupiny Agrofert, a. s., za účelom vylúčenia možného konfliktu záujmov, vám predkladám nasledujúce stanovisko: 1. Spoločnosť Port Service Bratislava, spoločnosť s ručením obmedzeným, je podľa všetkých dostupných a verejných informácií od roku 1999 majetkovo prepojená so spoločnosťami skupiny Agrofert, a. s., čo zákon nijako nezakazuje ani neobmedzuje. To je fakt, firmy môžu byť prepojené. 2. Od roku 1992 do roku 2006 som bol konateľom spoločnosti Port Service Bratislava," píše minister Pavlis, "v roku 2006 som sa stal poslancom Národnej rady Slovenskej republiky a v zmysle zákona som sa v stanovenej lehote vzdal funkcie konateľa tejto spoločnosti, ako i ďalších spoločností, v ktorých som vykonával funkciu štatutárneho zástupcu." A teraz prichádza záver: "Zároveň s ohľadom na skutočnosti spojené s investičnou pomocou pre Duslo Šaľa, a. s., vám oznamujem, že doteraz do procesu schvaľovania predmetnej investičnej pomoci, či už ako štátny tajomník, alebo ako minister nevstupoval, neschvaľoval a žiadne relevantné dokumenty nepodpisoval. Aby som predišiel pochybnostiam a podozreniam zo zaujatosti v uvedenej veci, oznámil som predsedovi vlády Slovenskej republiky pánovi Robertovi Ficovi, že sa zriekam akéhokoľvek spôsobu rozhodovania v predmetnej záležitosti." Dámy a páni, ospravedlňujem, že som tieto listy presne prečítal, ale myslím si, že to by nebolo autentické, keby som opisoval, čo pán minister v liste napísal a čo som ja napísal pánovi ministrovi. Faktom je, že keď tento list 25. júla 2014 prišiel na výbor pre nezlučiteľnosť funkcií, prečítal som si ho, počuli ste ho v tejto chvíli, a povedal som, že síce mi dal dve nie celkom presné odpovede na otázku o konflikte záujmov, na ktorý som sa pýtal, pán minister Pavlis, ale časť, v ktorej hovorí, že aby nedošlo ku konfliktu záujmov, nebude vstupovať, nebude schvaľovať ani nebude podpisovať žiadne relevantné dokumenty, čo sa týka investičnej pomoci, a dokonca aj informoval pána Roberta Fica, že sa zrieka akéhokoľvek spôsobu rozhodovania v predmetnej záležitosti, vo mne v tej chvíli, 25. júla 2014, vyvolali dojem, že teda nemalo by dôjsť k porušeniu ústavného zákona o ochrane verejného záujmu, presne čl. 4 ods. 2 písm. a), v ktorom sa hovorí, že "verejný funkcionár nemôže konať tak, aby získal nejakú výhodu vo svoj prospech alebo v prospech jemu blízkych osôb". Som bol, bol som totižto presvedčený o tom, že o jeho prospechu už nemôže byť ani reči. O prospechu pána ministra Pavlisa. Jedine mohla by byť reč o prospechu jemu blízkej osobnosti, pána toho času ministra vlády Českej republiky Babiša, s ktorým v minulosti podnikali. Ale pán minister Pavlis ma 25. júla uistil o tom, že k ničomu takému dôjsť nemôže. Chcel by som k tomu ešte poznamenať aj to, že presne v ten istý deň v médiách odznela aj informácia - presne 25. júla - aj informácia, ktorá znovu človeka, ktorý nesleduje úplne detailne každý deň, o čom rozhoduje ministerstvo hospodárstva, ale má na starosti, v tej chvíli som to mal, ochranu verejného záujmu v Národnej rade, vyvolal dojem, že nič sa zatiaľ nestalo, a ak sa stane, pán minister Pavlis ma uistil, že o tom on rozhodovať nebude. "Nevidel som žiadny návrh, ktorý by bol vo vláde. Vyjadrím sa, keď to bude vo vláde," reagoval premiér Robert Fico na otázky o daňových prázdninách v hodnote takmer 60 mil. eur pre Duslo Šaľa. To znamená, k ničomu ešte nedošlo. Dámy a páni, ale to nie je pravda. Lebo došlo. Lebo pán minister Pavlis v čase, keď písal list výboru pre nezlučiteľnosť funkcií, menovite predsedovi výboru pre nezlučiteľnosť funkcií, už veľmi dobre vedel, že investičná pomoc a daňové prázdniny pre Duslo Šaľa boli podpísané. On to musel vedieť, pretože bol štátnym tajomníkom ministerstva hospodárstva, ktorého minister Tomáš Malatinský 26. júna 2014 podpísal túto investičnú pomoc. Ministerstvo hospodárstva 26. júna 2014 schválilo túto investičnú pomoc pre Duslo Šaľa. Áno, ministrom bol vtedy Tomáš Malatinský, štátnym tajomníkom Pavol Pavlis. Ale tento príbeh nekončí v tejto chvíli, lebo v tejto chvíli by ste mi mohli povedať, že no ale však nepodpísal to on, tak o čom rozprávam. No o tom, že príbeh pokračoval ďalej. Pokračoval ďalej, pretože poskytnutie tejto investičnej pomoci podliehalo schváleniu Európskej komisie, ktoré prebiehalo od júla 2014 do 6. januára 2015, keď Európska komisia vydala súhlasné stanovisko. Ministerstvo hospodárstva poskytlo na žiadosť Európskej komisii v októbri 2014 o prípade doplňujúce informácie. V čase, keď sa Európska komisia rozhodovala, či táto investičná pomoc je alebo nie je v súlade s unitárnym právom, žiadala ministerstvo hospodárstva, ktorého šéfom bol v tom čase ministrom hospodárstva Pavol Pavlis, o informácie a ministerstvo hospodárstva ich poskytlo. Následne Európska komisia, následne Európska komisia vydala súhlas s touto investičnou pomocou. Dámy a páni, tu je už iný rozmer konfliktu záujmov. Kto je štatutárom na ministerstve hospodárstva, ktoré poskytuje informácie Európskej komisii? Vrátnik? Alebo nejaká referentka? Alebo minister hospodárstva Pavol Pavlis? A keby len tu bol konflikt záujmov, vždy by sme mohli rozprávať o nejakom podpise. Ten problém je ale omnoho komplikovanejší a je komplikovaný tým, že, som o tom presvedčený, že pán minister Pavol Pavlis v čase schvaľovania investičnej pomoci pre Duslo Šaľa Európskou komisiou bol v konflikte záujmov, lebo mal osobný záujem na tom, aby k takémuto schváleniu prišlo. Nie je tu len naplnená tá časť čl. 4 ods. 2 písm. a) ústavného zákona o ochrane verejného záujmu, ktorá hovorí o tom, že verejný funkcionár nesmie konať tak, aby získal nejakú výhodu v prospech jemu blízkych osôb, teda pánovi Babišovi, v prospech pána Babiša, s ktorým roky podnikal, ale nesmie získavať výhody ani vo svoj osobný prospech. Podľa môjho názoru pán minister Pavlis mal osobný záujem na tom, aby Európska komisia schválila investičnú pomoc pre Duslo Šaľa, ktorú už predtým schválilo ministerstvo hospodárstva pod vedením Tomáša Malatinského v čase, keď bol štátnym tajomníkom. Viete, prečo si to myslím? Myslím si to preto, lebo pán minister Pavol Pavlis je spolu so svojou pani manželkou 100 % vlastníkom spoločnosti FIN-MARK, spol. s r.o., ktorá vlastní 34 % spoločnosti Port Service Bratislava, spol. s r.o. Ďalších 33 % tejto spoločnosti vlastní prostredníctvom svojej firmy aj Andrej Babiš. Ten pán Andrej Babiš, ktorý zároveň vlastní Duslo, a. s., Šaľa. Podľa účtovnej uzávierky spoločnosti Port Service Bratislava, spol. s r. o., je Duslo, a. s., Šaľa jej významným odberateľom. To znamená, že udržanie, rozšírenie, zachovanie, zlacnenie - nazvite si to, ako chcete, nie som odborník na hospodársku politiku - v Dusle Šaľa vďaka 60-miliónovým daňovým prázdninám prospeje tomu, aby Duslo Šaľa naďalej obchodovala so spoločnosťou Port Service Bratislava, s. r. o., tak ako obchodovala doteraz, ktorej jednu tretinu vlastní spoločnosť FIN-MARK, spol. s r.o., ktorej spoluvlastníkom je súčasný minister hospodárstva. Som si to pozrel v Obchodnom registri, mám to k dispozícii, môžete si to pozrieť, čiže žiadna minulosť, už nehovoríme o minulosti spred roku 2006, hovoríme o súčasnosti, o týchto dňoch. Dámy a páni, mám veľmi závažné podozrenia, musím to povedať v podmieňujúcom tvare. Domnievam sa, že pán minister hospodárstva Pavol Pavlis svojím konaním porušil ústavný zákon o ochrane verejného záujmu, presne čl. 4 ods. 2 písm. a), podľa ktorého verejný funkcionár nesmie vykonávať svoju funkciu tak, aby získal výhody vo svoj prospech alebo v prospech jemu blízkych osôb. Preto odhliadnuc od toho, ako skončí mimoriadna schôdza o vyslovení nedôvery Pavlovi Pavlisovi, podám podnet ako poslanec Národnej rady výboru pre nezlučiteľnosť funkcií, aby pre porušenie čl. 4 ústavného zákona o ochrane verejného záujmu začal konanie voči verejnému funkcionárovi Pavlovi Pavlisovi. Ďakujem za pozornosť.